**Ryan Getzlaf** (s. 10. toukokuuta 1985 Regina, Saskatchewan) on kanadalainen uransa päättänyt jääkiekkoilija, pelipaikaltaan keskushyökkääjä. Hän edusti koko NHL-uransa Anaheim Ducksia ja toimi uransa viimeiset 12 kautta joukkueensa kapteenina.

Ura
---

### Juniorivuodet

Ennen ammattilaisuraansa Getzlaf pelasi neljä kautta Calgary Hitmenissä juniorisarja WHL:ssä. Hän pelasi vuosina 2001–2005 233 runkosarjaottelua, joissa teki 215 tehopistettä, 95 maalia ja 120 syöttöpistettä, sekä 31 pudotuspeliottelua, joissa teki 28 tehopistettä, 12 maalia ja 16 syöttöpistettä. Hän oli kahdella kaudella joukkueensa toiseksi paras pistemies ja kerran paras pistemies, kaudella 2004–2005, jolla hän teki 54 tehopistettä, 29 maalia ja 25 syöttöpistettä, 51:ssä runkosarjaottelussa. Pisteiden valossa parhaalla WHL-kaudellaan, kaudella 2003–2004, hän pelasi 49 runkosarjaottelua ja teki 75 tehopistettä, 28 maalia ja 47 syöttöpistettä. Hitmenin sisäisen pistepörssin voitti tuolloin laitahyökkääjä Andrew Ladd, joka teki yhtä monta pistettä, mutta enemmän maaleja. Ladd pelasi tuolla kaudella kuitenkin yli kaksikymmentä ottelua Getzlafia enemmän. Vuonna 2004 Getzlaf nimettiin WHL:n itäisen konferenssin ensimmäiseen tähdistökentälliseen ja vuonna 2005 toiseen tähdistökentälliseen.

### Ammattilaisura

Getzlaf sai NHL-varauksen, kun silloinen Mighty Ducks of Anaheim varasi hänet numerolla 19 varaustilaisuuden 2003 ensimmäisellä kierroksella. Kaksi vuotta myöhemmin, keväällä 2005, hän pelasi ensimmäiset ottelunsa ammattilaisena, kun hän edusti Cincinnati Mighty Ducksia, Anaheimin silloista farmijoukkuetta, kymmenessä AHL:n pudotuspeliottelussa.

NHL-debyyttinsä Getzlaf teki 5. lokakuuta 2005, jolloin Anaheim kohtasi Chicago Blackhawksin. Hän vietti osan ensimmäisestä täydestä ammattilaiskaudestaan AHL:n Portland Piratesissa, jossa hän teki 17:ssä pelaamassaan ottelussa 33 tehopistettä, kahdeksan maalia ja 25 syöttöpistettä. Joulukuussa 2005 hän ja seuratoveri Corey Perry jakoivat AHL:n kuukauden tulokkaan palkinnon. Tammikuussa 2006 Getzlaf nostettiin takaisin NHL:ään ja hän pysyi ylhäällä koko loppukauden. Hän pelasi kaudella 2005–2006 56 NHL:n runkosarjaottelua, joissa hän teki 39 tehopistettä, 14 maalia ja 25 syöttöpistettä, seitsemänneksi eniten joukkueensa pelaajista. NHL:n tulokkaiden pistepörssissä hän sijoittui sijalle 14.

Runkosarjakaudella 2006–2007 Getzlaf oli Anaheim Ducksin kuudenneksi paras pistemies tehtyään 82:ssa ottelussa 58 tehopistettä, 25 maalia ja 33 syöttöpistettä, ja pudotuspeleissä 2007 joukkueensa paras pistemies tehtyään 21:ssä ottelussa 17 tehopistettä, seitsemän maalia ja kymmenen syöttöpistettä. Hän oli voittamassa vuonna 2007 Stanley Cupia, kun Anaheim voitti NHL:n loppuotteluissa Ottawa Senatorsin otteluvoitoin 4–1.

Getzlaf on ollut joukkueensa paras pistemies runkosarjakausina 2007–2008 ja 2008–2009. Jälkimmäisellä hän teki uransa ennätyspisteet, 91 tehopistettä, 25 maalia ja 66 syöttöpistettä, 81:ssä ottelussa. Hänet valittiin molempina kausina, vuosina 2008 ja 2009, NHL:n tähdistöotteluun.

Lokakuussa 2010, ennen kauden 2010–2011 alkua, Getzlaf nimettiin Anaheim Ducksin historian kahdeksanneksi kapteeniksi. Hän viimeisteli kaudella tehopisteet 19+57=76. 

Getzlafille kausi 2011-2012 oli aiempia vuosia kehnompi, sillä hän merkkautti kaudella ainoastaan 57 tehopistettä. 

Kaudella 2012-2013 Getzlaf jatkoi jälleen Anaheimin kapteenina. Vuoden 2013 maaliskuussa Anaheim ilmoitti, että Getzlaf oli solminut seuran kanssa kahdeksan vuoden mittaisen, aina kauden 2020-2021 loppuun asti ulottuvan jatkosopimuksen. Kanadalainen TSN arvioi Getzlafin sopimuksen olevan arvoltaan jopa 66 miljoonaa Yhdysvaltain dollaria eli noin 50,4 miljoonaa euroa. Jo seuraavana päivänä hän saavutti merkittävän rajapyykin seurassaan, kun hän merkkautti uransa 500. ja 501. tehopisteen NHL:ssä ottelussa Calgary Flamesia vastaan. Samalla hänestä tuli Anaheimin seurahistorian kolmas pelaaja, joka ylitti 500 tehopisteen rajan, sillä ennen häntä kyseiseen ennätykseen olivat yltäneet ainoastaan Teemu Selänne ja Paul Kariya. Runkosarjan puoleen väliin saavuttaessa Getzlaf oli ehtinyt iskeä tililleen tehopisteet 10+21=31, mikä oikeutti hänelle viidennen sijan koko NHL:n pistepörssissä.

10. marraskuuta 2016 Getzlaf nousi ohi Teemu Selänteen Anaheim Ducksin kaikkien aikojen syöttöpörssin ykköseksi syöttäessään Ryan Keslerin 4-2 -maalin ottelussa Carolina Hurricanesia vastaan. 3. toukokuuta 2017 Getzlaf nousi Selänteen ohi Ducksin pudotuspelien kaikkien aikojen maalipörssin ykköseksi tehdessään kaksi maalia Edmonton Oilersia vastaan pudotuspelien toisella kierroksella.

Kauden 2016–2017 aikana Getzlaf teki 74 runkosarjaottelussa tehot 15+58=73 ollen Ducksin sisäisen pistepörssin ensimmäinen 15 pisteen erolla Ryan Kesleriin. Pudotuspelien 17 pelissä hän teki kahdeksan maalia sekä yhteensä 19 tehopistettä. Getzlaf oli yhdessä Nick Folignon sekä Mark Giordanon kanssa ehdolla Mark Messier Leadership Awardin saajaksi.

Getzlafin poskiluu murtui hänen saatuaan osuman kiekosta. Hän joutui leikkaukseen, jonka jälkeen joutui olemaan kaksi kuukautta sivussa kokoonpanosta. Loukkaantumisen jälkeen hän pelasi kauden 2017–2018 aikana yhteensä 56 runkosarjaottelua, joissa teki tehot 11+50=61. Hän oli Ducksin sisäisen pistepörssin toinen.

Helmikuussa 2019 Getzlaf ohitti Selänteen Anaheim Ducksin eniten runkosarjaotteluita pelanneena pelaajana.

Heinäkuussa 2021 Getzlaf solmi vuoden ja arvoltaan 4,5 miljoonan dollarin sopimuksen Ducksin kanssa.

Kaudella 2021-2022 Getzlaf nousi myös Anaheim Ducksin kaikkien aikojen pistepörssin kärkeen.

### Maajoukkue

Getzlaf oli voittamassa olympiakultaa Vancouverin olympialaisissa 2010. Hän teki olympialaisten jääkiekkoturnauksessa seitsemän tehopistettä, kolme maalia ja neljä syöttöpistettä, seitsemässä ottelussa. Jääkiekon maailmanmestaruuskilpailuissa hän on edustanut Kanadaa kahdesti. Ensimmäisen kerran hän oli mukana vuonna 2008, jolloin hän oli voittamassa MM-hopeaa ja oli maansa ja turnauksen toiseksi paras pistemies Dany Heatleyn jälkeen tehtyään 14 tehopistettä, kolme maalia ja 11 syöttöpistettä, yhdeksässä ottelussa. Toisen kerran hänet valittiin Kanadan MM-joukkueeseen vuonna 2012, jolloin hänet myös nimettiin joukkueen kapteeniksi.. Kanadan kisat päättyivät puolivälieräottelussa Slovakiaa vastaan. Slovakia teki ottelun voittomaalin ylivoimalla vain muutama sekunti sen jälkeen, kun Getzlaf oli saanut polvitaklauksestaan 5+20 rangaistusminuuttia.

Getzlaf on myös edustanut maataan kahdesti jääkiekon nuorten maailmanmestaruuskilpailuissa, 2004, jolloin hän oli voittamassa hopeaa, ja 2005, jolloin hän oli voittamassa kultaa. Nuorten MM-kilpailuissa 2005 Getzlaf teki 12 tehopistettä, kolme maalia ja yhdeksän syöttöpistettä, kuudessa ottelussa ja oli turnauksen toiseksi paras pistemies maanmiehensä Patrice Bergeronin jälkeen. Vuonna 2003 hän oli mukana jääkiekon alle 18-vuotiaiden maailmanmestaruuskilpailut voittaneessa Kanadan joukkueessa.

Muuta
-----

Ryan Getzlafin isoveli Chris Getzlaf on kanadalaisen jalkapallon ammattilaispelaaja.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2001–2002 | Calgary Hitmen | WHL | 63 | 9 | 9 | 18 | 34 | 7 | 2 | 1 | 3 | 4 |
| 2002–2003 | Calgary Hitmen | WHL | 70 | 29 | 39 | 68 | 121 | 5 | 1 | 1 | 2 | 6 |
| 2003–2004 | Calgary Hitmen | WHL | 49 | 28 | 47 | 75 | 97 | 7 | 5 | 1 | 6 | 12 |
| 2004–2005 | Calgary Hitmen | WHL | 51 | 29 | 25 | 54 | 102 | 12 | 4 | 13 | 17 | 18 |
|  | Cincinnati Mighty Ducks | AHL | – | – | – | – | – | 10 | 1 | 4 | 5 | 4 |
| 2005–2006 | Anaheim Mighty Ducks | NHL | 57 | 14 | 25 | 39 | 22 | 16 | 3 | 4 | 7 | 13 |
|  | Portland Pirates | AHL | 17 | 8 | 25 | 33 | 36 | 1 | 0 | 0 | 0 | 4 |
| 2006–2007 | Anaheim Ducks | NHL | 82 | 25 | 33 | 58 | 66 | 21 | 7 | 10 | 17 | 32 | Stanley Cup |
| 2007–2008 | Anaheim Ducks | NHL | 77 | 24 | 58 | 82 | 94 | 6 | 2 | 3 | 5 | 6 |
| 2008–2009 | Anaheim Ducks | NHL | 81 | 25 | 66 | 91 | 121 | 13 | 4 | 14 | 18 | 25 |
| 2009–2010 | Anaheim Ducks | NHL | 66 | 19 | 50 | 69 | 79 | – | – | – | – | – |
| 2010–2011 | Anaheim Ducks | NHL | 67 | 19 | 57 | 76 | 35 | 6 | 2 | 4 | 6 | 9 |
| 2011–2012 | Anaheim Ducks | NHL | 82 | 11 | 46 | 57 | 75 | – | – | – | – | – |
| 2012–2013 | Anaheim Ducks | NHL | 44 | 15 | 34 | 49 | 41 | 7 | 3 | 3 | 6 | 6 |
| 2013–2014 | Anaheim Ducks | NHL | 77 | 31 | 56 | 87 | 31 | 12 | 4 | 11 | 15 | 10 | Kakkostähdistö |
| 2014–2015 | Anaheim Ducks | NHL | 77 | 25 | 45 | 70 | 62 | 16 | 2 | 18 | 20 | 6 |
| 2015–2016 | Anaheim Ducks | NHL | 77 | 13 | 50 | 63 | 55 | 7 | 2 | 3 | 5 | 4 |
| 2016–2017 | Anaheim Ducks | NHL | 74 | 15 | 58 | 73 | 49 | 17 | 8 | 11 | 19 | 8 |
| 2017–2018 | Anaheim Ducks | NHL | 56 | 11 | 50 | 61 | 42 | 4 | 0 | 2 | 2 | 18 |
| 2018–2019 | Anaheim Ducks | NHL | 67 | 14 | 34 | 48 | 58 | – | – | – | – | – |
| 2019–2020 | Anaheim Ducks | NHL | 69 | 13 | 29 | 42 | 58 | – | – | – | – | – |
| 2020–2021 | Anaheim Ducks | NHL | 48 | 5 | 12 | 17 | 43 | – | – | – | – | – |
| 2021–2022 | Anaheim Ducks | NHL | 56 | 3 | 34 | 37 | 29 | – | – | – | – | – |
|  NHL yhteensä | 1157 | 282 | 737 | 1019 | 960 | 125 | 37 | 83 | 120 | 137 |

Lähteet
-------

1. 1 2  Ryan Getzlaf Hockey-Reference.com-sivustolla (englanniksi)
2. 1 2 3 4  Ryan Getzlaf *Elite Prospects*. Everysport Media Group AB.  (englanniksi)
3. ↑  2002–03 Calgary Hitmen [WHL] *hockeydb.com*. Viitattu 5.5.2012. (englanniksi)
4. ↑  2003–04 Calgary Hitmen [WHL] *hockeydb.com*. Viitattu 5.5.2012. (englanniksi)
5. ↑  2004–05 Calgary Hitmen [WHL] *hockeydb.com*. Viitattu 5.5.2012. (englanniksi)
6. 1 2 3 4 5  Ryan Getzlaf Legends of Hockey -sivustolla (englanniksi)
7. ↑  Ryan Getzlaf Official Player Page (Tallenne sivusta Internet Archivessa) *ducks.nhl.com*.  26.10.2007. Viitattu 5.5.2012. (englanniksi)
8. ↑  Pirates pair named month's top rookies *theahl.com*.  4.1.2006. Viitattu 5.5.2012. (englanniksi)
9. ↑  Stephens, Eric & Kennedy, Mike: Getzlaf, Perry Seek a Long Stay *Los Angeles Times*.  10.1.2006. Viitattu 5.5.2012. (englanniksi)
10. ↑  2005–06 Anaheim Mighty Ducks NHL *hockeydb.com*. Viitattu 5.5.2012. (englanniksi)
11. ↑  NHL Player Points Statistics - 2005-06: Points Leaders – Rookies *ESPN.com*. Viitattu 5.5.2012. (englanniksi)
12. ↑  2006-07 Anaheim Ducks roster and statistics *hockeydb.com*. Viitattu 5.5.2012. (englanniksi)
13. ↑  Ducks complete 4–1 domination of Senators; wins Stanley Cup *seattletimes.nwsource.com*.  7.6.2007.  (englanniksi)
14. ↑  2007-08 Anaheim Ducks roster and statistics *hockeydb.com*. Viitattu 5.5.2012. (englanniksi)
15. ↑  2008-09 Anaheim Ducks roster and statistics *hockeydb.com*. Viitattu 5.5.2012. (englanniksi)
16. ↑  Ducks Name Getzlaf Team Captain *ducks.nhl.com*.  3.10.2010. Viitattu 5.5.2012. (englanniksi)
17. ↑   Anaheim-tähdelle kahdeksan vuoden sopimus  8.3.2013. MTV3. Viitattu 12.3.2013.
18. ↑   Media: Getzlafille 50 miljoonaa euroa  8.3.2013. MTV3. Viitattu 12.3.2013.
19. ↑   **Määritä nimeke!**  9.3.2013. MTV3. Viitattu 12.3.2013.
20. 1 2  Anaheim-tähti liittyi Selänteen ja Kariyan seuraan  9.3.2013. Iltalehti. Viitattu 12.3.2013.
21. ↑  Koivunen, Tommi: Teemu Selänteen ennätys rikottiin *Ilta-Sanomat*.  11.11.2016. Viitattu 11.11.2016.
22. ↑  Niemeläinen, Jonne: Teemu Selänteen seuraennätys on nyt historiaa - Ryan Getzlaf nousi rinnalle ja ohi *Yle Urheilu*.  4.5.2017. Viitattu 4.5.2017.
23. ↑  Anaheim Ducks stats 2016-2017 *EliteProspects*. Viitattu 2.7.2018. (englanniksi)
24. ↑  Nick Foligno, Ryan Getzlaf, Mark Giordano are Messier Leadership Award finalists *ESPN*.  28.4.2017. Viitattu 2.7.2018. (englanniksi)
25. ↑  Anaheim Ducksille lisää murheita – Getzlaf sivussa kaksi kuukautta *Jatkoaika*.  8.11.2017. Viitattu 2.7.2018.
26. ↑  Anaheim Ducks stats 2017-2018 *EliteProspects*. Viitattu 2.7.2018. (englanniksi)
27. ↑  Teemu Selänteen ennätys pirstaleiksi – toinenkin ohittaja hengittää jo niskaan! *Suomikiekko.com*.  10.2.2019. Viitattu 10.2.2019.
28. ↑
29. ↑  Getzlaf passes Selanne, sets Ducks' points record *ESPN.com*.  1.11.2021. Viitattu 27.11.2021. (englanniksi)
30. ↑  Kanadalaiset miehittivät pistepörssin kärkisijat ([vanhentunut linkki]) *Plaza*.  18.5.2008.  Arkistoitu. Viitattu 5.5.2012.
31. ↑  Getzlaf Named Captain of Team Canada for 2012 IIHF World Championships *ducks.nhl.com*.  3.5.2012. Viitattu 5.5.2012. (englanniksi)
32. ↑  2005 – Grand Forks, United States *TSN.ca*. Viitattu 5.5.2012. (englanniksi)
33. ↑  Switzer, Tim: Dedication runs in the family *Regina Leader-Post*.  27.6.2008. Viitattu 5.5.2012. (englanniksi)
34. ↑  Ryan Getzlaf *hockeydb.com*. Viitattu 5.5.2012. (englanniksi)}

Aiheesta muualla
----------------

* Ryan Getzlaf The Internet Hockey Databasessa (englanniksi)
* Getzlaf Anaheim Ducksin verkkosivuilla (englanniksi)

Kanadan joukkue – Jääkiekon MM-kilpailut 2012
2 Keith |
3 Phaneuf (**A**) |
4 Bouwmeester |
5 Schenn |
7 Russell |
9 Kane |
10 Perry |
14 Eberle |
15 Getzlaf (**C**) |
16 Ladd |
20 Tavares |
22 Quincey |
24 Benn |
26 Purcell |
27 Murray |
30 Ward |
31 Hackett |
33 Methot |
37 O'Reilly |
40 Dubnyk |
41 Burrows |
44 Vlasic |
53 Skinner |
81 Sharp (**A**) |
93 Nugent-Hopkins |
Valmentaja Sutter